Captain America: The First Avenger

Captain America: The First Avenger er et amerikansk action-eventyr fra 2011. Filmen er regissert av Joe Johnston med Chris Evans i hovedrollen som Steve Rogers/Captain America. I andre hovedroller finner vi Hugo Weaving, Tommy Lee Jones og Hayley Atwell.

Den har fått to oppfølgere: Captain America: The Winter Soldier (2014) og Captain America: Civil War (2016).

Om filmen 
Filmen er den siste i oppkjøringen til The Avengers som kommer 27. april 2012. Den forteller historien om hvordan Captain America kom seg fra 2. verdenskrig og inn i nåtid for å ta del i The Avengers-laget, som ellers består av superheltene Iron Man, Thor og Hulken, superagentene Black Widow og Hawkeye, samt leder Nick Fury.

Captain America: The First Avenger hadde et budsjett på 140 millioner dollar, og spilte inn 368 millioner dollar på verdensbasis.

Handling 
Steve Rogers' (Chris Evans) høyeste ønske er å bli en del av den amerikanske hæren under 2. verdenskrig. Én ting hindrer ham; han er ørliten og spikertynn. Så når han søker (med ny identitet hver gang) blir han blankt avslått. Men så byr muligheten seg. Den briljante Dr. Abraham Erskine (Stanley Tucci) har funnet en ny metode som gir supersoldater – og Steve blir håndplukket som forsøkskanin. Dessverre dør doktoren mens prøver teknologien på Steve, så forskningen blir skrinlagt, og Steve blir kun frontfigur for hæren mens han poserer på scenen som "Captain America", noe som gjør at han blir latterliggjort i både egne kretser og blant andre folk. Steve prøver å fortelle at han er ment for noe mer, men taler for døve ører, inntil den onde tyskeren Johann Schmidt (Hugo Weaving) har forbedret teknologien til Dr. Erskine og nå planlegger å slå to fluer i én smekk; å avgjøre krigen og å ta over verdensherredømmet med den.

En gruppe soldater, inkludert Steves beste venn Bucky Barnes (Sebastian Stan), blir så tatt til fange innenfor leiren til tyskerne. Den dyktige soldaten Peggy Carter (Hayley Atwell), som har sansen for Steve, overtaler deretter oberst Chester Phillips (Tommy Lee Jones) til å la Steve ta del i redningsarbeidet og deretter prøve å stanse Schmidt fra å bruke teknologien. Det er selvfølgelig lettere sagt enn gjort, men Steve tar fatt på oppgaven med entusiasme og glød. Kan hele folkets Captain America redde verden fra tyskerne?

Rolleliste

Oppfølger 
I 2014 kom oppfølgeren ut på norske kinoer, Captain America: The Winter Soldier. I motsetning til Captain America: The First Avenger utspiller denne filmen seg i vår tid.

Trivia 
 Til tross for at filmen heter The First Avenger, er filmen den siste av superheltfilmene som blir sluppet før The Avengers (2012).
 Både Jon Favreau og Nick Cassavetes ble vurdert for regissørjobben. Favreau regisserte i stedet Iron Man, som er en annen av The Avengers. The Incredible Hulk-regissøren Louis Leterrier var også interessert, men han ble avslått av produsentene.
 Sam Worthington og Will Smith var to av de første skuespillerne som var i diskusjoner om Captain America-rollen. Chad Michael Murray ble også nevnt tidlig som en potensiell kandidat.
 På den endelige kortlista for hovedrollen stod en lang rekke skuespillere. Garrett Hedlund, Channing Tatum, Scott Porter, Mike Vogel, Sebastian Stan, Chris Evans, Wilson Bethel, John Krasinski, Michael Cassidy, Chace Crawford og Jensen Ackles var alle med i kampen til siste slutt. Kellan Lutz, Ryan Phillippe og Alexander Skarsgård var på audition. Til slutt ble altså Evans valgt, mens Stan fikk rollen som Bucky.
 Evans avslo tilbud om å spille superhelten hele tre ganger før han møtte regissøren og produsentene, som endelig overtalte ham til å takke ja.
 Emily Blunt avslo rollen som Peggy Carter, mens Alice Eve, Gemma Arterton og Keira Knightley ble veiet og funnet for lette.
 Stanley Tucci tok rollen som Dr. Erskine fordi det gav ham muligheten til å bruke tysk aksent, noe han alltid har ønsket å gjøre.

Eksterne lenker 
 
 

Superheltfilmer fra USA
Science fiction-filmer fra USA
Actionfilmer fra USA
Eventyrfilmer fra USA
Krigsfilmer fra USA
Filmer om andre verdenskrig
Engelskspråklige filmer
Filmer fra 2011
Filmer i Marvel Cinematic Universe